# Innlegg til verdas miljødag – Vi har berre ein klode

Det er mogleg å redde planeten!

Aldri før har så mange gjort så mykje for å avgrensa klimagassutsleppa. Likevel er tida i ferd med å renne ut for 1,5-gradersmålet. 5. juni kvart år markerer vi verdas miljødag. Dagen vart etablert i 1972 for å auka folks medvit omkring miljøspørsmål, og behovet for ein slik dag har ikkje vorte mindre sidan då. Tema for årets miljødag er kampanjen "Berre ein klode", som handlar om at jordkloden den einaste planet det er mogleg å bu på og derfor må vi ta vare på han.

Den siste rapporten frå FNs klimapanel gir oss nok ein krystallklar marsjordre: Det finst teknologi, nok kapital og mykje politisk vilje, men tempoet må auke på alle frontar dersom vi skal unngå farlege klimaendringar. Dette har SV skjønt, og det prøver vi å få dei andre politiske partia òg til å skjønne: Sjølvsagt må vi slutte med ineffektive fossile subsidiar, og skru opp tempoet på grøne investeringar.

På Stortinget har SV foreslått ei ny satsing på havvind. I staden for å gå vegen om tidkrevjande konsesjonsprosessar i heilt nye område, vil vi leggje til rette for plassering av havvindturbinar der det allereie er eksisterande oljekonsesjonar. Eit hurtigspor, der sokkelen blir elektrifisert gjennom flytande havvind.

Slike løysingar er fullt mogleg og det vil få ned klimautslepp fordi gasskraftverka på sokkelen blir erstatta. Det vil skapa oppdrag for verfta, noko som er bra for både industri og arbeidsliv. Ei slik satsing vil føre oss i front på flytande havvind, noko som er bra for Noreg, og som samstundes er bra for planten vår. Stortinget skal behandle forslaget, og vi inviterer andre parti på å vere med og sikre fleirtal for ein viktig del av eit rettferdig grønt skifte.

For å kunna redde planten må vi endre både samfunnet og økonomien til å vere meir inkluderande, meir rettferdig og meir i takt med naturen. Då må staten ta ei aktiv rolle. Dette er i den beste norske tradisjonen, det var jo slik oljeøkonomien i Noreg vart utvikla i si tid. Noreg vart ikkje bygd av privatkapitalistar og marknadsliberalisme, men av sterke fellesskap. Det er sånn vi kan få til eit rettferdig grønt skifte! Gratulerer med verdas miljødag.